Индивидуализм

Индивидуализм нь хувь хүний дотоод үнэ цэнийг онцлон тэмдэглэдэг ёс суртахууны байр суурь, улс төрийн философи, үзэл суртал, нийгмийн үзэл юм. Индивидуалистууд өөрийн зорилго, хүслийг хэрэгжүүлэхийг дэмжиж, бие даасан байдал, өөртөө найдахыг үнэлж, хувь хүний ашиг сонирхолыг улс, нийгмийн бүлгээс илүүд үзэх ёстой гэж үздэг. Мөн нийгэм болон засгийн газар зэрэг байгууллагуудаас хувь хүний эрх ашигт гаднаас оролцохыг эсэргүүцдэг. Индивидуализм нь хувь хүнийг төв болгож, "хүний эрх чөлөөний төлөөх тэмцэлд хувь хүн үндсэн ач холбогдолтой" гэсэн зарчмаар эхэлдэг.

Индивидуализмыг ихэвчлэн хамт олонч үзэл, коллективизм, корпоратизмтай эсрэгцүүлэн тодорхойлдог.

Индивидуализмыг "хувь хүн байх чанар; хувь хүний онцлог" гэсэн утгаар хэрэглэдэг бөгөөд энэ нь "хувийн шинж чанар; өвөрмөц байдал"-тай холбоотой юм. Мөн энэ үзэл урлаг, бохеми амьдралын хэв маягтай холбогддог бөгөөд уламжлал, олон нийтийн түгээмэл санал, зан үйлийг дагахаас илүүтэйгээр өөрийгөө бүтээх, туршилт хийх хандлагыг илэрхийлдэг. Түүнчлэн, хуманист философийн байр суурь, ёс зүйтэй холбоотой байдаг.